ওসি জানান, মালয়েশিয়াপ্রবাসী রাকিবুল ইসলাম হত্যা মামলায় গত বুধবার গ্রেপ্তার করা হয়েছিল শাহীনকে। পরে তার দেওয়া স্বীকারোক্তি অনুযায়ী গতকাল বৃহস্পতিবার রাকিবুলের স্ত্রী নাঈমা সুলতানা তিশাকে গ্রেপ্তার করা হয়। বাকি আসামিদের ধরতে বৃহস্পতিবার রাতে শাহীনকে নিয়ে শিলাইদহ ঘাটে যায় পুলিশ। এ সময় পুলিশের উপস্থিতি টের পেয়ে ওত পেতে থাকা শাহীনের সহযোগীরা তাকে ছিনিয়ে নিতে গুলি চালায়। এ সময় আত্মরক্ষার্থে পুলিশও পাল্টা গুলি চালায়। এক পর্যায়ে শাহীন গুলিবিদ্ধ হলে সহযোগীরা পালিয়ে যায়। পরে পুলিশ সদস্যরা শাহীনকে উদ্ধার করে কুষ্টিয়া জেনারেল হাসপাতালে নিয়ে যায়। সেখানে কর্তব্যরত চিকিৎসক তাকে মৃত ঘোষণা করেন।